C 68/45

ET

19. detsembril 2019 esitatud hagi – Ryanair ja Laudamotion versus komisjon

(kohtuasi T-866/19)

(2020/C 68/54)

Kohtumenetluse keel: inglise

Pooled

Hagejad: Ryanair DAC (Swords, Iirimaa), Laudamotion GmbH (Schwechat, Austria) (esindajad: advokaadid E. Vahida ja I. Metaxas-Maranghidis)

Kostja: Euroopa Komisjon

Nõuded

Hageja palub Üldkohtul:

— tühistada vaidlustatud otsus ja

— mõista kohtukulud välja komisjonilt.

Väited ja peamised argumendid

Oma hagis paluvad hagejad Üldkohtul tühistada komisjoni rakendusotsus (EL) 2019/1585 (1).

Oma hagi põhjenduseks esitavad hagejad kuus väidet.

Esimene väide, et komisjoni rakendusotsus (EL) 2019/1585 rikub põhjendamiskohustust ja teenuse osutamise vabaduse põhimõtet, kuna komisjon ei ole uurinud ülekaaluka avaliku huvi olemasolu, mis õigustaks teenuste osutamise vabaduse piiramist, mis on ette nähtud Schiphol ja Lelystadi lennujaamade vahelise liikluse jaotuse eeskirjades.

Teine väide, mis on esitatud teise võimalusena, et komisjoni rakendusotsus (EL) 2019/1585 rikub teenuste osutamise vabaduse põhimõtet ja Euroopa Parlamendi ja nõukogu määruse (EÜ) nr 1008/2008 (2) artikli 19 lõiget 2, kuna ei ole tuvastatud Schipholi lennujaama ülekoormust ega ülekaalukat huvi ümberistumisega lendude suhtes, mille toetamine on lennujaamade vahelise liikluse jaotuse eeskirjade eesmärk.

Kolmas väide, et komisjoni rakendusotsus (EL) 2019/1585 rikub teenuste osutamise vabaduse põhimõtet ja määruse (EÜ) nr 1008/2008 artikli 19 lõiget 2, tulenevalt lennujaamade vahelise liikluse jaotuse eeskirjades objektiivsete põhjenduste puudumisel kehtestatud diskrimineerimisest.

Neljas väide, et komisjoni rakendusotsus (EL) 2019/1585 rikub teenuste osutamise vabaduse põhimõtet ja määruse (EÜ) nr 1008/2008 artikli 19 lõiget 2, tulenevalt proportsionaalsuse puudumisest lennujaamade vahelise liikluse jaotuse eeskirjades ja sellest, et komisjon ei analüüsinud odavamate vahendite kättesaadavust.

Viies väide, et rikuti nõukogu määrust (EMÜ) nr 95/93 (3), kuna komisjon ei analüüsinud Lelystadi lennujaama lennuoperatsioone koordineerivaks lennujaamaks tunnistamise menetluse nõuete järgimist ning ühtlasi loodi side teenindusaegade ja sihtkohtade vahel, ja mindi vastuollu määrust (EMÜ) nr 95/93 reguleerivate üldpõhimõtetega.

Kuues väide, et rikuti määruse (EÜ) nr 1008/2008 artikli 19 lõiget 2, kuna komisjon ei kontrollinud, kas täidetud on tingimus, et lennujaamad pakuvad lennuettevõtjatele vajalikke teenuseid ega kahjusta põhjendamatult nende ärivõimalusi.

(1) Komisjoni 24. septembri 2019. aasta rakendusotsus (EL) 2019/1585, milles käsitletakse Amsterdam Schipholi ja Amsterdam Lelystadi lennujaamade vahelise liikluse jaotuse eeskirjade kehtestamist vastavalt määruse (EÜ) nr 1008/2008 artiklile 19 (teatavaks tehtud numbri C(2019) 6816 all) ELT 2019 L 246, lk 24).

(2) Euroopa Parlamendi ja nõukogu 24. septembri 2008. aasta määrus (EÜ) nr 1008/2008,, ühenduses lennuteenuste osutamist käsitlevate ühiseeskirjade kohta (uuestisõnastamine) (ELT 2008, L 293, lk 3).

(3) Nõukogu 18. jaanuari 1993. aasta määrus (EMÜ) nr 95/93 ühenduse lennujaamades teenindusaegade jaotamise ühiste eeskirjade kohta (EÜT 1993, L 14, lk 22; ELT eriväljaanne 07/02, lk 1).